## dachser_inteligent_logistics

Tlačová správa Bratislava 25. 7. 2017

**Dachser Slovakia ponúka nové priame spojenie do Maďarska**

**Medzinárodný dodávateľ logistických služieb Dachser Slovakia posilňuje svoju sieť priamych liniek. Zákazníci teraz môžu využívať dennú linku zbernej služby z Lozorna do maďarského mesta Kecskemét, ležiaceho cca 90 km južne od Budapešti.**

Dachser posilňuje svoju pozíciu v Maďarsku, kde pred nedávnom jeho budapeštianska pobočka zdvojnásobila svoje skladové kapacity na aktuálnych 69 000 m2. Práve do Budapešti mierila aj doteraz jediná priama linka zbernej služby vedúca z Lozorna do Maďarska. Zavedenie novej priamej linky, ktorej cieľovým miestom je Kecskemét, prinesie exportérom výhodnejšiu cenu a bezpečnejšiu prepravu, pretože sa zásielky nemusia prekladať, a tým sa výrazne znižuje riziko ich poškodenia.

„Maďarsko je vzhľadom k svojej geografickej polohe pre slovenských exportérov dôležitou destináciou a smeruje sem veľké množstvo ich zásielok, rozšírenie siete o novú priamu linku zbernej služby tak bolo logickým krokom k ďalšiemu vylepšeniu našich služieb súvisiacich s touto susednou krajinou,“ hovorí Roman Stoličný, managing director a člen predstavenstva Dachser Slovakia, a dodáva, „vďaka tejto novej priamej linke dokážeme prepraviť zásielku z Lozorna do Kecskemétu za 48 hodín bezpečnejšie a za výhodnejších finančných podmienok ako doteraz.“

Pobočka Dachser v Lozorne disponuje prekládkovou plochou s veľkosťou takmer 3 650 m2 a plochou distribučného skladu s rozlohou 3 000 m2. Denne mieri z alebo do Lozorna 45 priamych liniek, ktoré predstavujú spojenie s 15 krajinami sveta: Bosnou a Hercegovinou, Bulharskom, Českou republikou, Gréckom, Holandskom, Chorvátskom, Maďarskom, Nemeckom, Poľskom, Rakúskom, Rumunskom, Slovinskom, Srbskom, Talianskom a 3 destináciami na Slovensku.

**Základné informácie o spoločnosti Dachser Slovakia a. s.**

História spoločnosti Dachser sa začína v roku 1995, kedy bola založená spoločnosť Lindbergh Air Freight, s.r.o. Zameranie aktivity spoločnosti v prvom roku bolo v poskytovaní kompletných zasielateľských služieb pri preprave leteckých zásielok. Následne po predložení požiadaviek od zákazníkov sa aktivity rozvinuli aj na poskytovanie námornej a pozemnej prepravy. V roku 2004 sa spoločnosť stáva súčasťou nemeckej logistickej spoločnosti Dachser a až do roku 2009 vystupuje na trhu pod menom LINDBERGH & DACHSER a. s. Od 1. 1. 2010 spoločnosť pôsobí na trhu pod obchodným menom Dachser Slovakia a. s. Premenovaním bol zavŕšený integračný proces spoločnosti do celosvetovej siete koncernu Dachser. V súčasnosti má Dachser na Slovensku 4 pobočky – v Bratislave, Lozorne, Martine a Košiciach, v ktorých pracuje 136 zamestnancov.

**Základné informácie o skupine Dachser**

Rodinná spoločnosť Dachser so sídlom v nemeckom Kemptene je popredným európskym poskytovateľom logistických služieb. Dachser poskytuje komplexnú prepravnú logistiku, skladovanie a individuálne zákaznícke služby v troch obchodných oblastiach: Dachser European Logistics, Dachser Food Logistics a Dachser Air & Sea Logistics. Ponuku dopĺňajú ďalšie služby ako kontraktná logistika, konzultácie a poradenstvo a špecifické riešenia prispôsobené na mieru jednotlivým odvetviam. Vďaka komplexnej dopravnej sieti ako v Európe, tak i v zámorí a informačným technológiám, ktoré sú plne integrované do všetkých systémov, poskytuje Dachser inteligentné logistické riešenia po celom svete. V súčasnosti zamestnáva zhruba 27 450 ľudí v 409 pobočkách v 43 krajinách sveta. Za rok 2016 zrealizoval cca 80 miliónov zásielok s hmotnosťou 38,2 miliónov ton. Celkový obrat koncernu Dachser v roku 2016 predstavoval 5,71 miliárd eur. Pre viac informácií navštívte [www.dachser.sk](http://www.dachser.sk).

Pre viac informácií prosím kontaktujte:

**Crest Communications a. s.**

Anna Palfiová

PR manager

Tel.: +421 903 664 575

E-mail: anka.palfiova@gmail.com

**Dachser Slovakia a.s**.

MSc Monika Takáčová

Marketing Communications

Tel.: +421 2 6929 6183

Fax: +421 2 6929 6229

E-mail: monika.takacova@dachser.com

www.dachser.sk